Diari Oficial de la Generalitat Valenciana


Sumari del DOGV 7052, del 24-06-2013 (2013/6478)

ORDE 21/2013, de 14 de juny, de la Conselleria d'Economia, Indústria, Turisme i Ocupació, per la qual es convoquen les ajudes Comerç Innova; Continuïtat Empresarial, i Artesania per a l'exercici 2013.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7052

Data del DOGV
:   24-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6478


Data del document
:   14-06-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 21/2013, de 14 de juny, de la Conselleria d'Economia, Indústria, Turisme i Ocupació, per la qual es convoquen les ajudes Comerç Innova; Continuïtat Empresarial, i Artesania per a l'exercici 2013. [2013/6478]  
La Llei 38/2003, de 17 de novembre, General de Subvencions, establix en l'article 23 que el procediment per a la concessió de subvencions s'iniciarà sempre d'ofici, per mitjà de convocatòria aprovada per l'òrgan competent.  
L'Orde 8/2013, de 4 d'abril, de la Conselleria d'Economia, Indústria, Turisme i Ocupació, publicada en el Diari Oficial de la Comunitat Valenciana número 7002, de 12 d'abril de 2013, establix les bases reguladores per a la concessió d'ajudes en matèria de comerç i artesania.  
  
L'actual conjuntura econòmica fa aconsellable en este exercici establir incentius perquè les xicotetes i mitjanes empreses comercials i artesanes realitzen actuacions que els permeten millorar la seua posició competitiva, incidint en determinats aspectes que es consideren estratègics.  
Per això, per mitjà de la present orde es convoquen, per a l'exercici 2013, les ajudes a la pimes valencianes destinades a Comerç Innova, Artesania i Continuïtat Empresarial, d'acord amb l'article 5 de la referida Orde 8/2013, de 4 d'abril, de la Conselleria d'Economia, Indústria, Turisme i Ocupació.  
Esta convocatòria queda sotmesa, quan pertoque, a la Llei 38/2003, de 17 de novembre, General de Subvencions, i al Reial Decret 887, de 21 de juliol, pel qual s'aprova el seu reglament, i la normativa autonòmica establida en els articles 45 i següents del text refós de la Llei d'Hisenda Pública de la Generalitat Valenciana.  
  
Per això, i en virtut de les facultats que em conferix l'article 28 de la Llei 5/1983, de 30 de desembre, del Govern Valencià, i l'article 47 del text refós de la Llei d'Hisenda Pública Valenciana,   
  
  
ORDENE  
  
TÍTOL I  
Disposicions generals  
  
Article 1. Objecte  
És objecte de d'esta orde convocar, en règim de concurrència competitiva, les subvencions per a l'exercici 2013, en matèria de comerç i artesania, destinades a incrementar la competitivitat, la innovació i la qualitat en les pimes, d'acord amb l'Orde 8/2013, de 4 d'abril, de la Conselleria d'Economia, Indústria, Turisme i Ocupació, per la qual s'establixen les bases reguladores per a la concessió d'ajudes en matèria de comerç i artesania, publicada en Diari Oficial de la Comunitat Valenciana número 7002, de 12 d'abril de 2013, per mitjà de les línies Comerç Innova; Continuïtat Empresarial, i Artesania.  
  
  
Article 2. Beneficiaris i requisits per a sol·licitar la subvenció  
1. Podran accedir a les ajudes previstes en els títols II i III els beneficiaris previstos en el punt 1.b de l'article 2 de les bases reguladores referides i els previstos en el punt 1.a del mateix article per a les regulades en el títol IV d'esta orde.  
2. Les ajudes concedides en virtut d'esta convocatòria estan sotmeses al règim de minimis regulat pel Reglament (CE) número 1998/2006, de la Comissió, de 15 de desembre de 2006 (DOCE L 379, 28.12.2006), per això els és d'aplicació el que establix el punt 2 de l'article 1 de les bases reguladores.  
3. No es computaran com a gastos susceptibles de suport els gastos d'estudi o projecte, fons de comerç, lloguer, drets de traspàs (excepte si estan expressament mencionats com susceptibles de suport), gastos d'alta, permisos i llicències, tributs, adquisició de béns usats, arrendaments financers, gastos de reparació i compra de mercaderies objecte de comercialització.  
  
4. No es consideraran susceptibles de suport les inversions en obra civil, els gastos de dietes i desplaçaments ni els de funcionament habitual de l'empresa.  
5. Les empreses del sector de venda d'alimentació i begudes que, complint la reglamentació tecnicosanitària i la resta de normativa específica, disposen d'una zona de degustació en el mateix establiment, podran ser objecte de suport en les corresponents línies d'ajuda, sempre que la zona esmentada no supose més del 40 per cent de les dimensions totals de la sala de venda. Als efectes de càlcul d'esta zona, el sol·licitant haurà d'aportar pla a escala o tancat de la distribució de la sala de vendes, en què es grafie l'espai destinat a degustació que comprendrà en tot cas la zona ocupada per taules i cadires, així com l'espai de mostrador que dispose de tamborets o semblants per a facilitar la consumició de productes per part dels clients, així com l'espai comú necessari per a l'ús de la zona de degustació. L'equipament específic per a esta zona, en cap cas serà objecte de suport a càrrec d'esta orde.  
  
6. En el cas de desenrotllar-se en el mateix establiment distintes activitats, als efectes de l'impost d'activitats econòmiques, quant a les ajudes establides en esta orde es consideraran únicament les actuacions directament vinculades a l'activitat susceptible de suport. D'altra banda, aquelles actuacions que, estant directament vinculades a l'activitat susceptible de suport, siguen susceptibles d'aprofitament per al desenrotllament de les activitats no susceptibles de suport en el mateix establiment, hauran de prorratejar-se prenent com a referència el volum de negoci atribuïble a cada activitat.  
7. Quant a les definicions que s'empren en els títols II a IV d'esta orde caldrà ajustar-se al que disposa l'article 4 de les bases reguladores.  
  
  
Article 3. Sol·licitud de la subvenció, documentació addicional i termini de presentació  
1. La sol·licitud de subvenció haurà de presentar-se junt amb l'annex corresponent en la forma descrita en l'article 6 de les bases reguladores. La informació d'esta convocatòria i els impresos normalitzats de sol·licitud estaran disponibles en la pàgina web de la Generalitat , a partir de la seua publicació en el Diari Oficial de la Comunitat Valenciana.  
2. A més de la documentació relacionada en les bases reguladores, article 6.3, apartats: a, b, c, d, e, f, g, i, j, n, o, p i q, el sol·licitant haurà d'aportar:  
a) Document d'avaluació ambiental tutelat lligat al projecte europeu LIFE+Green Commerce, diagnòstic o auditoria que determine les actuacions a realitzar, si se sol·licita suport per l'article 10.1.b).  
b) En el cas que la sol·licitud siga formulada per un emprenedor o jove emprenedor, documentació acreditativa del compliment dels requisits continguts en els punts 2 i 3 de l'article 2 del Decret Llei 2/2012, de 13 de gener, del Consell, de mesures urgents de suport a la iniciativa empresarial i als emprenedors, microempreses i xicotetes i mitjanes empreses (pime) de la Comunitat Valenciana.  
c) Si és el cas, acreditació del cessament, amb data compresa entre l'1 de gener de 2011 i el 31 de desembre de 2012, de l'activitat econòmica en el local en què es pretenga desenrotllar l'activitat comercial per part del sol·licitant, si se sol·licita ajuda pel títol III.  
d) Documentació acreditativa de la preexistència de qualsevol tipus d'activitat empresarial en el local, quan es tracte de les ajudes continuïtat empresarial en les condicions de l'article 11.3.  
e) Declaració responsable d'estar en possessió del document de qualificació artesana vigent (indicant data de la primera concessió i data de caducitat), de la inscripció de l'empresa en el directori d'empreses artesanes i de l'adhesió al programa de promoció activa de l'artesania, desenrotllats pel Centre d'Artesania de la Comunitat Valenciana, si se sol·licita ajuda pel títol IV.  
3. Els models de sol·licitud, els annexos i les declaracions responsables consten en els annexos a esta convocatòria.  
4. El termini de presentació de sol·licituds serà de 15 dies naturals, i s'iniciarà l'endemà de la publicació en el Diari Oficial de la Comunitat Valenciana.  
  
Article 4. Criteris i Comissió de Valoració  
1. Els criteris de valoració seran els fixats en l'article 7 de les bases reguladores, per a les ajudes establides en el:  
a) Títol II. Els fixats en el punt 2 de l'esmentat article 7 de les bases reguladores afegint un nou criteri en funció de la destinació de la subvenció.   
- Actuacions previstes en l'article 10.1.a: 15 punts, en l'article 10.1.b: 10 punts i en l'article 10.1.c: 5 punts.  
b) Títol III, els establits en el punt 2 de l'article 7 de les bases reguladors.  
c) Títol IV, els referits en el punt 1 de l'article 7 de les bases reguladores.  
2. La Comissió de Valoració estarà formada pel subdirector general de Comerç i Consum, els tres caps dels servicis territorials de Comerç i Consum i el cap del Servici de Promoció del Comerç i Artesania, que actuarà com a secretari.  
  
Article 5. Instrucció, resolució, termini per a resoldre, notificació i recursos  
1. Els òrgans competents per a la instrucció i resolució del procediment seran els establits en els articles 8 i 9.3 de les bases reguladores i en el vigent Decret 188/2012, de 21 de desembre, del Consell, pel que aprova el Reglament Orgànic i Funcional de la Conselleria d'Economia, Indústria, Turisme i Ocupació.  
2. La intensitat de l'ajuda podrà aconseguir fins al 45 % del pressupost incentivable, amb els límits que en cada cas s'especifiquen.  
3. El procediment de concessió de les subvencions es tramitarà en règim de concurrència competitiva, en la forma descrita en l'article 9.1 de les bases reguladores.  
4. La notificació de la resolució, que posa fi a la via administrativa, s'efectuarà en la forma i dins dels terminis fixats en el referit article 9 de les esmentades bases, en què també s'expressa el règim de recursos aplicable   
  
Article 6. Finançament de les ajudes  
La concessió de les ajudes previstes en esta orde, es finançarà a càrrec de la Secció 11. Programa 761.10, Odenació i Promoció Comercial, de la Llei 11/2012, de Pressupostos de la Generalitat per a l'exercici 2013, a través de les línies i pels imports globals màxims que a continuació s'indiquen:  
  
Capítol IV  
- Línia T5799, «Accions de millora de la qualitat en el comerç, emprenedoria i continuïtat empresarial», ajudes previstes en el títol III, per un import global màxim de 189.286,96 euros.  
- Línia T0135, «Foment de l'artesania: transferències corrents», ajudes previstes en el títol IV, per un import global màxim de 133.884,00 euros.   
Capítol VII  
- Línia T7537, «Comerç Innova» ajudes previstes en el títol II, per un import global màxim de 348.700,56 euros.  
  
Els anteriors imports globals màxims, així com el termini de presentació de sol·licituds podran ser ampliats en funció del pressupost disponible. Es delega en la directora general de Comerç i Consum l'aprovació d'estes modificacions. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.  
  
Article 7. Compatibilitat de les ajudes, obligacions dels beneficiaris i justificació dels gastos  
1. Les ajudes establides en esta orde són compatibles entre si, excepte les establides en el títol II en què només es podrà optar a una de les regulades en l'article 10 d'esta convocatòria.  
2. Serà obligació dels beneficiaris acreditar el que disposa l'article 13 de les bases reguladores, en la forma prevista en l'article 12 d'estes.  
  
  
Article 8. Efectes  
La present orde produirà efectes des de l'endemà de la publicació en el Diari Oficial de la Comunitat Valenciana.  
  
  
TÍTOL II  
Comerç Innova  
  
Article 9. Condicions  
Les ajudes aniran destinades a finançar les inversions a realitzar en els establiments comercials preexistents o en nous per ampliació d'empresa comercial preexistent, llevat que específicament s'establisca el suport a noves implantacions.  
  
Article 10. Accions i quanties susceptibles de suport  
1. Seran susceptibles de suport les inversions que es concreten en alguna de les actuacions següents:  
a) Comerç rural. Es consideraran les inversions en l'adequació del local o en la modernització de l'equipament comercial, sempre que l'establiment estiga ubicat en un municipi de menys de 2.000 habitants, segons el cens de població de l'Institut Nacional d'Estadística a 1 de gener de 2012. En este cas s'inclouran com susceptibles de suport les implantacions d'establiments comercials. La inversió mínima objecte de suport no podrà ser inferior a 1.000,00 euros.   
b) Innovació comercial. Es considerarà susceptible de suport la realització de les inversions, definides per un document d'avaluació ambiental tutelat, lligades al projecte europeu LIFE+Green Commerce o d'altres auditories o estudis de diagnòstic de punt de venda, diagnòstics d'innovació del punt de venda o auditories d'innovació, que compten amb el suport d'esta Conselleria o que complisquen els requisits exigits en la convocatòria anual en què va ser realitzat, si és el cas. La inversió mínima objecte de suport no podrà ser inferior a 1.000,00 euros.   
c) Modernització establiment. Es considerarà susceptible de suport l'adquisició d'equipament per a l'establiment comercial en, almenys una de les següents matèries, sempre que la inversió mínima objecte de suport no siga inferior a 3.000,00 euros.   
- Exposició, emmagatzematge i venda del producte.  
- Senyalització i identificació de l'establiment.  
- Informàtica per a la implantació de sistemes d'informació, gestió i comunicació. Es considerarà susceptible de suport la creació de pàgines web amb passarel·la de pagament i se n'exclouran els programes i les aplicacions.  
- Sistemes de seguretat.  
- Accessibilitat.  
- Estalvi energètic.  
- Tractament de residus.  
2. El límit de subvenció a concedir per establiment serà de 15.000,00 euros per a les ajudes previstes en els punts 1.a i 1.c i de 3.000,00 euros per a les del punt 1.b d'este mateix article.  
  
TÍTOL III  
Continuïtat Empresarial  
  
Article 11. Condicions  
1. Les ajudes hauran d'anar destinades a finançar els gastos corrents derivats del manteniment o de la implantació de l'activitat comercial en un mateix local per un nou titular, amb motiu del cessament en l'activitat empresarial del seu anterior titular.  
2. El cessament de l'activitat econòmica en el local en què es pretenga desenrotllar l'activitat comercial per part del sol·licitant s'haurà d'haver produït entre l'1 de gener de 2011 i el 31 de desembre de 2012.  
  
3. En el moment de presentar la sol·licitud, en el local en què es desenrotllarà l'activitat s'haurà d'exercir activitat econòmica o bé acreditar que prèviament es va exercir durant almenys dos anys, i esta va cessar a partir de l'1 de gener de 2011.  
  
Article 12. Accions i quanties susceptibles de suport  
1. Els gastos susceptibles d'obtindre finançament per Continuïtat Empresarial són els següents:  
a) Estudis de viabilitat i factibilitat comercial.  
b) Gastos de gestoria, notaria i registres necessaris per a la constitució de l'empresa o per a l'inici de l'activitat.  
c) Gastos de traspàs, únicament del local, satisfets a l'anterior titular.  
d) Gastos de lloguer de local meritats des de l'1 de gener fins al 30 de setembre de 2013.  
2. El límit de subvenció a concedir per sol·licitant serà de 4.000,00 euros, sense que els gastos de lloguer superen els 2.000 euros.  
  
TÍTOL IV  
Artesania  
  
Article 13. Condicions  
Les ajudes aniran destinades a finançar els gastos a realitzar en la promoció i comercialització dels productes realitzats per les pimes artesanes amb domicili social a la Comunitat Valenciana. Les accions hauran d'estar finalitzades el 30 de setembre de 2013.  
  
Article 14. Accions i quanties susceptibles de suport  
1. Els gastos susceptibles d'obtindre finançament són els següents:  
  
a) Assistència a certàmens firals d'artesania de caràcter nacional i internacional inclosos en el directori de la Fundació Espanyola per a la Innovació de l'Artesania (FUNDESARTE). Es consideraran susceptibles de suport els gastos de lloguer de sòl i estand i la seua decoració i retolació.  
b) Confecció i edició de catàlegs de producte, en qualsevol suport, inclòs el cost de l'allotjament en la web, si és el cas.  
c) Accions de promoció de producte, a través de qualsevol mitjà promocional.  
2. L'ajuda a concedir tindrà el límit de 5.000,00 euros per beneficiari i el gasto mínim susceptible se suport serà de 1.000,00 euros.  
  
València, 14 de juny de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA